העקבות הפרהיסטוריות בוייט סנדס

**העקבות הפרהיסטוריות בוויט סנדס** הן טביעות כפות רגלים של בני אדם ובעלי חיים אשר נחשפו באתר חפירות בפארק הלאומי וייט סנדס במדינת ניו מקסיקו בארצות הברית. טביעות הרגליים תוארכו לתקופה שלפני 21,000 עד 23,000 שנים. ממצא זה נוגד את השערת הקלוביס, לפיה הגעת האדם ליבשת אמריקה לא התרחשה ולא התאפשרה עד לפני 13,500 שנה. הממצא ופרשנותו שנויים במחלוקת.

## חפירות וממצאים ארכאולוגיים
בפארק וויט סנדס (מילולית - חולות לבנים) יש כיום דיונות גבס, אך בתקופת הפלייסטוקן היה שם אגם גדול של מי גשמים, אשר קיים צמחייה ועולם חי עשיר. בחפירות שהתקיימו בשנת 2021 נחשפו  עקבות של בני אדם כמו גם של חיות שנכחדו בתקופת האבן כגון ממותה, זאב בלהות ועצלן ענק, טבועים בשכבות קרקע שהיו פעם בוץ על שפת האגם. לפי מידת כפות הרגל האנושיות העריכו החופרים שרובן של בני נוער ומיעוטן של גברים ונשים בוגרים.ממוזער|טביעות רגל אנושיות בפארק וויט סנדס|ימין|350x350 פיקסליםממוזער|טביעת רגל של עצלן ענק
כדי לקבוע את הזמן בו צעדו האנשים שהותירו את העקבות, תוארכו על ידי פחמן 14 זרעים של צמח המים רופיה סלילנית   (Ruppia cirrhosa), אשר נמצאו בקרבת העקבות. התוצאות שהתקבלו משתרעות על פני אלפיים שנה, מלפני 21,000 עד לפני 23,000 שנה. 

המשמעות של ממצא זה היא כי בני אדם התקיימו ביבשת אמריקה בשיא התקופת הקרחונית האחרונה. לפי השערת הקלוביס, שהייתה עד לאחרונה המקובלת ביותר, כל העמים הילידים של יבשת אמריקה הם צאצאי אנשים ממוצא אסייתי שהגיעו מסיביר דרך יבשת ברינגיה (שהיום מכוסה מים) ואלסקה כאשר נפתח מסדרון בין הקרחונים שכיסו את צפון היבשת, בערך לפני 13,500 שנה. תיארוך העקבות נוגד השערה זאת.

השערת החופרים הייתה שהאנשים, אשר את עקבותיהם הם גילו, הגיעו לאמריקה גם הם מכיוון סיביר ואלסקה, לפני שהקרחונים חסמו את המעבר.
ממוזער|רופיה סלילנית גדלה בתוך מים עומדים

## ביקורת על הממצאים, ובדיקות נוספות
אין עוררין על כך שהעקבות שנחשפו הן של בני אדם, אך מכיוון שלא ניתן לתארך אותן ישירות, ולא נמצאו חפצים כמו ראשי חיצים אשר יכולים להוות מאובן מנחה לתקופה, התרכזו הדיונים בתיארוך השכבות בהן נמצאו העקבות כדי לבסס את התרחיש ההיסטורי.

שני מאמרים הצביעו על כך שידוע מכבר כי תיארוך על בסיס רופיה סלילנית עלול להיות שגוי. זאת כיוון שהצמח מנצל מים המכילים תרכובות פחמן אי-אורגניות משכבות עמוקות יותר באגם. הפחמן בתרכובות אלו יכול להיות קדום יותר מן השכבה בה נמצאו הזרעים ולעוות את התוצאה. אפקט זה של "מים ישנים" יכול להביא לקבלת תיארוך המוקדם בהרבה מהגיל האמיתי של השכבה.

כדי להתמודד עם הביקורת בוצע בשנת 2023 מחקר נוסף אשר תיארך על בסיס פחמן 14 נבגים (שאינם של צמחי מים ולכן אינם חשופים לבעיית המים הישנים) שנמצאו בקרקע. בנוסף, תיארך המחקר גרגרי קוורץ מאותן שכבות בשיטת . גם מדידות אלה הביאו למסקנה כי השכבות בהן נמצאו העקבות נוצרו בין 21 ל 23 אלף שנים. החוקרים ציינו כי העובדה שהתאריכים שהתקבלו יוצרים סדרה של ערכים עולים מונוטונית, ממוקדמים בשכבות התחתונות למאוחרים יותר בעליונות - מחזקת את נכונות התוצאות.

גם ממצא זה לא שכנע את הכול. המסתייגים טוענים כי הבעיות הכרוכות בתיארוך של זרעי רופיה סלילנית לא נפתרו, שצריך להביא בחשבון את האפשרות שהזרעים שתוארכו הגיעו לשם בזרימה והנבגים על ידי הרוח (ולכן גילם אינו בהכרח מתארך את גיל השכבה והעקבות), ושההתאמה בין המדידות בשיטת פחמן 14 ובשיטת הלומינסציה יכולה להיות תוצאה של תחום השגיאה הגדול בכל אחת מהשיטות. אם מביאים בחשבון אפשרויות אלו, השיטות הנ"ל נותנות רק את הגיל המקסימלי שיכול להיות לשכבות, ובפועל הן (וגם עקבות האדם שבהן) יכלו להיווצר בתקופה יותר מאוחרת.

בשנת 2025 נערך מחקר תיארוך ישיר, על בסיס פחמן 14, של מרבצי אדמת בוץ (" עדשות") בתוך דיונות הגבס באתר. מדידות אלו הראו כי מרבצי אדמה אלה נוצרו בין 23.6 ל־17 אלף שנים לפני זמננו. אף שתוצאות אלו לא התייחסו למקום ולשכבות בהן נמצאו העקבות, הן מחזקות את התיארוך המקורי כיוון שהן תוחמות את תקופת הזמן בו היו תנאי הסביבה במקום מתאימים ליצירת העקבות וכוללות את שיא תקופת הקרח האחרונה. 

## ראו גם
* נדידת האדם הקדמון
* עמים ילידים ביבשת אמריקה
* תרבות קלוביס
* הפארק הלאומי וויט סנדס

## לקריאה נוספת
*תגליות מפתיעות והרס משאבים פליאונטולוגיים בעולם משתנה המשומר בפארק הלאומי וויט סאנדס מאמר משנת 2024 של שירות הפרקים הלאומיים של ארצות הברית, המתאר את מהלך הגילוי של העקבות ומדגיש את הקושי בשימור השרידים בתנאי הפרק הלאומי וויט סנדס.David Bustos, Vincent L. Santucci, Daniel Odess, Patrick J. Martinez, Clare J. Connelly

## הערות שוליים

עקבות